KOMISSION DELEGOITU ASETUS (EU) 2020/570,

annettu 28 päivänä tammikuuta 2020,

asetuksen (EU) N:o 748/2012 muuttamisesta ja oikaisemisesta ilma-alusten sekä ilmailutuotteiden, osien ja laitteiden jatkuvaa lentokelpoisuutta koskevien sääntöjen saattamiseksi asetuksen (EU) N:o 1321/2014 mukaisiksi

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 19 artiklan 1 kohdan,

sekä katsoo seuraavaa:

(1) Komission asetusta (EU) N:o 1321/2014 (2) on muutettu (3) joustavampien vaatimusten asettamiseksi kevyiden ilma-alusten huollolle ja turvallisuusriskien hallinnan parantamiseksi organisaatioissa, jotka huolehtivat lentotoimintaluvan haltijoiden käyttämien ilma-alusten jatkuvasta lentokelpoisuudesta. Muutoksen seurauksena ilma-aluksen jatkuvan lentokelpoisuuden varmistamiseksi toteutettavista toimenpiteistä, joista aiemmin säädettiin asetuksen (EU) N:o 1321/2014 liitteessä I (M osa), säädetään nyt ilma-aluksen ja sillä harjoitettavan lentotoiminnan tyypistä riippuen mainitun asetuksen liitteessä I (M osa), liitteessä Vb (ML osa), liitteessä Vc (CAMO osa) tai liitteessä Vd (CAO osa).

(2) Koska komission asetuksen (EU) N:o 748/2012 (4) liitteessä I (21 osa) vahvistetuissa lentokelpoisuustodistuksia, korjaussuunnitelman hyväksyntöjä ja ilmailulupia koskevissa säännöksissä viitataan ainoastaan asetuksen (EU) N:o 1321/2014 liitteeseen I (M osa), mainittua komission asetuksen (EU) N:o 748/2012 liitettä I (21 osa) olisi muutettava sen säännösten mukauttamiseksi asetuksen (EU) N:o 1321/2014 liitteiden uuteen rakenteeseen.

(3) On mahdollista, että asetuksen (EU) N:o 748/2012 liitteessä I oleva 21.A.604 kohdan b alakohta ymmärretään siten, että apuvoimalaitteen suunnittelumuutosten hyväksymisessä sellaisten hakijoiden osalta, joilla ei ole ETSO-valtuutusta, olisi pieniksi luokitelluissa muutoksissa sovellettava asetuksen (EU) N:o 748/2012 liitteessä I olevaa E alalukua mainitun asetuksen liitteessä I olevan D alaluvun sijaan. Asetus (EU) N:o 748/2012 olisi sen vuoksi oikaistava sen selventämiseksi, että näissä tapauksissa sovelletaan mainitun asetuksen liitteessä I olevaa D alalukua.

(4) Asetuksen (EU) N:o 748/2012 liitteessä I olevan G alaluvun 21.A.165 kohdassa olevia lentokoneiden hiilidioksidipäästöjen rajoittamiseen liittyviä vaatimuksia ei ole ilmaistu selkeästi eikä niitä ole yhdenmukaistettu mainitun asetuksen liitteessä I olevien F alaluvun samojen vaatimusten kanssa. Asetus (EU) N:o 748/2012 olisi sen vuoksi oikaistava.

(5) Asetuksen (EU) N:o 748/2012 liitteessä I olevassa 21.A.93 kohdan c alakohdassa viitataan ”tyyppihyväksyntätodistuksiin tai rajoitettuihin tyyppihyväksyntätodistuksiin”, kun siinä olisi viitattava ”tyyppihyväksyntätodistusten tai rajoitettujen tyyppihyväksyntätodistusten muutoksiin”. Asetus (EU) N:o 748/2012 olisi sen vuoksi oikaistava.

(6) Tässä asetuksessa säädetyt toimenpiteet ovat Euroopan unionin lentoturvallisuusviraston asetuksen (EU) 2018/1139 76 artiklan 1 kohdan mukaisesti antamien lausuntojen 05/2016 (5) ja 06/2016 (6) mukaiset,

ON HYVÄKSYNYT TÄMÄN ASETUKSEN:

1 artikla Muutetaan ja oikaistaan asetus (EU) N:o 748/2012 seuraavasti: 1) Poistetaan 1 artiklan 2 kohdan d alakohta. 2) Muutetaan liite I tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 24 päivästä maaliskuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä tammikuuta 2020. Komission puolesta Ursula VON DER LEYEN Puheenjohtaja

(1) EUVL L 212, 22.8.2018, s. 1.

(2) Komission asetus (EU) N:o 1321/2014, annettu 26 päivänä marraskuuta 2014, ilma-alusten sekä ilmailutuotteiden, osien ja laitteiden jatkuvan lentokelpoisuuden ylläpidosta ja näihin tehtäviin osallistuvien organisaatioiden ja henkilöstön hyväksymisestä (EUVL L 362, 17.12.2014, s. 1).

(3) Komission täytäntöönpanoasetus (EU) 2019/1383, annettu 8 päivänä heinäkuuta 2019, asetuksen (EU) N:o 1321/2014 muuttamisesta ja oikaisemisesta jatkuvan lentokelpoisuuden hallintaorganisaatioiden turvallisuudenhallintajärjestelmien osalta sekä yleisilmailun ilma-alusten huoltoa ja jatkuvan lentokelpoisuuden hallintaa koskevien vaatimusten helpottamiseksi (EUVL L 228, 4.9.2019, s. 1).

(4) Komission asetus (EU) N:o 748/2012, annettu 3 päivänä elokuuta 2012, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä (EUVL L 224, 21.8.2012, s. 1).

(5) Lausunto 05/2016: Task force for the review of Part-M for General Aviation (PHASE II).

(6) Lausunto 06/2016: Embodiment of safety management system (SMS) requirements into Commission Regulation (EU) No 1321/2014 – SMS in Part-M.